**„Csillag származik Jákóbból”**

**C.H. Spurgeon prédikációja**

***Elhangzott Londonban (Metropolitan Tabernacle, Newington)***

Nyomtatásban megjelent 1913. február 27-én (3343. sz. prédikáció).

# *Magyar fordítás: Borzási Sándor, 2022. december 2.*

# Forrás: C. H. Spurgeon: “The Star out of Jacob” Sermon No. 3343. The Metropolitan Tabernacle Pulpit. Vol. 59.

# <https://answersingenesis.org/education/spurgeon-sermons/3343-star-out-of-jacob/>

# <https://www.spurgeongems.org/sermon/chs3343.pdf>

***„Csillag származik Jákóbból” (4Móz 24,17)***

*1.* Meglehet, hogy ez a prófécia bizonyos értelemben Dávidra vonatkozik; de bizton állíthatjuk, hogy a Szentlélek igazi szándéka az volt, hogy az Úr Jézus Krisztust egy ilyen jellel bemutassa. *Az egész természet, úgy felettünk, mint körülöttünk, mind-mind szemléltető eszközök, s Urunkat hirdetik. A mező összes virága, s a síkföld barmai, sőt, most látjuk, hogy még az égi testek is, mind metaforákká és jelképekké válnak, melyek által Jézus dicsősége feltárul előttünk. Nos, ahol Isten ilyen nagy erőfeszítéssel, behatóan tanít, kell, hogy feszülten, erősen figyeljünk. Ahol az eget és a földet mintegy könyvlapokként tárja elénk, ott nagyon buzgók kell legyünk a tanulásban.* Ó, ti, akik elhanyagoltátok eddig a Krisztusról való tanulást, bárcsak e hanyagságotok ma véget érne! S bárcsak egy pár szót szólhatnék most, amelyek fénylő csillagként beragyognák lelketek sötétségét, úgy, hogy mostantól kezdve vezetést és tanítást vegyetek, hogy Krisztust megismerjétek és találtassatok Őbenne [v.ö. Fil 3,8-10].

*2.* Urunk tehát, ***csillaghoz*** van hasonlítva. És e prédikációban hét okot fogok felhozni ennek igazolásaként; hétszeres indoklással fogom bizonyítani, mennyire helyénvaló ez a hasonlat.

I.

*3.* Csillagnak van nevezve: ez az Ő **uralmának a jelképe**.

*4.* Könnyen észrevehetitek, milyen világos kapcsolatban áll ez a jogar és a győztes fogalmával. Jákóbnak áldás ígértetik itt, egy derék vezér, akiből diadalmas uralkodó lesz. A keleti irodalomban igen gyakran előfordul, hogy nagy embereiket, és különösen hatalmas szabadítóikat, csillagoknak nevezik. A csillag folyton társítva volt az uralkodóval, s még a mi saját országunkban is, még most is úgy nézünk a csillagra, mint a magas rangúak egyik jelképére. Nézzétek hát, a mi Urunkat, Jézus Krisztust, mint a Jákób csillagát! Ő az Ő népének Fejedelme, az Úr seregeinek Fővezére, aki Király Jessurunban, örökké dicsőséges és áldott Isten, mindenek felett!

*5*. Elmondhatjuk Jézusról ebben a vonatkozásban, hogy olyan ***hatalom***mal rendelkezik, ***amit* *jog szerint örökölt****.* Mindent Ő teremtett, és minden Őbenne áll fenn. Teljesen jogos tehát, hogy minden felett uralkodjék. Amint senki a nyelvét sem mozdíthatja sem az égben, sem a földön, csakis az Ő engedélyével, úgy helyénvaló, hogy minden nyelv vallja, hogy Ő az Úr, az Atya Isten dicsőségére. Ó, bárcsak az emberek lerónák méltányos hódolatukat Isten Fia felé! Ó, bárcsak a lázadó lelkek utat engednének a jogosság erejének – hogy ne mondanák többé, „Szaggassuk le az ő bilincseit, és dobjuk le magunkról köteleit!” Megtéretlen emberek, azt kívánom, bárcsak megadnátok magatokat Jézusnak! Neki joga van hozzátok! Az Ő közbenjárása folytán van, hogy eljátszott életeteket Isten még fenntartja. Az Ő isteni jósága folytán vagytok ma este itt. Az Ő közbenjárói uralmán keresztül lehetséges, hogy Istenhez imádkozhattok, és esedezhettek. Adjátok meg hát neki, amivel tartoztok! Ne raboljátok el Tőle a hűséget, amit oly jogosan követel meg tőletek. Ne adjátok lelketeket annak a kegyetlen zsarnoknak, aki teljes pusztulásotokat akarja. Hajtsatok térdet a Fiú előtt, és csókoljátok Őt, épp most, hogy meg ne haragudjék, és el ne vesszetek az úton. (v.ö. Zsolt 2). Ismerjétek el Őt a ti Uratoknak!

*6.* Urunk, mint csillag, olyan ***hatalommal bír***, ***amit hősiesen nyert meg és vívott ki magának***. Bárhol is király Krisztus, nagy és kemény csatát vívott azért. Emlékezzetek a gecsemánéi rettenetes küzdelemre, melyről azt mondja: „A sajtót egyedül tapostam”. Amikor vértől ázottan jött a Golgotáról, akkor tulajdonképpen megfutamította Bocra és Edom seregeit, és vértől foltos ruhái győzelméről tanúskodnak. Ő, aki erejének teljességében jön, még ma is elégséges a megtartásra. (vö. És 63,1). Minden egyes emberi szívben, ahol Jézus uralkodik, Ő úgy vette át az uralmat, hogy kegyelme erejével kimozdította és elűzte a régi zsarnokot, ki teljhatalmúlag uralkodott ottan. Krisztus szuverén uralmának fenntartása a szívben ugyanazon szeretet és kegyelem erőteljes jogarának köszönhető. Ó, bárcsak Jézus Király kifejtené erejét és trónra ülne sok szívben! Ti, hívők, nem vágytok-e rá, hogy Őt ilyen dicsőségesen szemléljétek? Biztosan tudom, hogy vágyjátok ezt, ha szeretitek Őt. Szívetek szerint ezért vágytok élni, és ezért ha kell, készek vagytok meghalni is – hogy Krisztus birtokba vehesse tulajdonát, és a diadal tejszín paripáin átvonuljon Jeruzsálem utcáin, miközben egész népe leborul előtte, és tiszteletük pálmáit hintik útjára. Ó, bűnösök, bárcsak feladnátok ellenállásotokat, és megadnátok magatokat neki! Imádkozom, hogy most kösse fel kardját, és a kegyelem erejével kényszerítsen titeket, készséggel meghajolni ezüst jogara előtt. Testvéreim, nővéreim! Szomorú tény, hogy Krisztusnak olyan kis része van még csak ebből a világból, mely királyi hatalma előtt meghódol. Nézzétek, a pogányok istenei még szilárdan állnak emelvényeiken. Róma régi paráznája még mindig kérkedik skarlát öltözetében. Mohamed múltbeli emelkedése elhalványult, de ártalmas fényét ma is szétveti a népekre. Mért késik az Úr? Talán már keze a kilincsen van; meglehet, hamarosan itt lesz. Jöjj hamar, Urunk! Sóvárgó szívvel várjuk jöveteled! S közben a mi feladatunk, hogy harcoljunk, mindegyik harcos a maga sorában, mindenki álljon a maga helyén, ahová Mestere rendelte, teljes szívvel, lélekkel és erővel küzdve a jogért, az igazságért, a hitért, a szent életért, a keresztért, s mindazért, amit az a kereszt üzen az emberek fiainak. Áldott Csillaga Jákóbnak! Ragyogásod nem kölcsönvett fénnyel történik! Csodálatos, titokzatos erővel fénylesz, mit nem valaki más adott neked, mert annak forrása benned van!

7. Mielőtt elhagynám e pontot, azt akarom még mondani, hogy Krisztusnak ***ez a királysága valahol csak fennáll, a legjobb befolyással bír****.* Ez uralom csillaga bárhol fénylik is, sugarai áldást árasztanak. Jézus nem zsarnok. Nem elnyomással uralkodik. Az erő, amit használ, a szeretet ereje. Sohasem volt még Krisztusnak olyan alattvalója, aki panaszkodott volna rá. Akik a leginkább szolgálták Őt, azok vágyták őt még többet szolgálni. Hiszen még a római katakombák szegény mártírjai, akiket halálra éheztettek, vagy akiket a Colosseum elé vittek, hogy vadállatok szétszaggassák őket, ők sem mondtak soha egyetlen rossz szót sem Róla. Bizonyára, ha valakinek nehéz volt az ő uralma alatt, látszólag nekik az volt: de minél nagyobb üldöztetést szenvedtek, annál nagyobb volt örömük az Úrban. És sohasem volt annál édesebb ének, mint ami azok haldokló ajkán hangzott fel, akiket máglyán égettek el, vagy akiket megvadult lovakhoz kötöztek, azoktól vonszolva végtagjaikat elvesztették, vagy akiket szétfűrészeltek. Minél élesebb lett a testi fájdalom, annál erősebb volt bennük a lelki öröm. S miközben a külső emberük romlott, a belső ujjongva emelkedett fel az élet újságába, előre érezvén az elsőszülöttek dicsőült örömét a trón előtt. Ő igen jó Úr. Fiatalok, azt szeretném, ha Őt szolgálnátok! Ó, bárcsak felsorakoznátok az Ő szolgálatára! Már jó néhány éve annak, hogy szívem neki adtam, már idestova húsz éve annak, de egy szót sem mondhatok ellene. Nem, sőt, azt mondom, bárcsak mindig Őt szolgáltam volna! Bárcsak azelőtt is szolgálatában álltam volna, és azt kérem, hogy maximális módon használjon ki engem! Ha csak ajtónállónak használ is templomában, akkor is igen boldog leszek. Ha hagyja, hogy nevemet kivessék, mint gonoszt, és testemet a vérebeknek adják, azt sem bánom, csak az Ő igazsága virágozzék, és az Ő neve egyre nagyobb legyen. De jaj, oly sok én van bennünk, oly sok büszkeség, és nem tudom még mi más, hogy nekünk, akik valóban ismerjük a Mestert, okunk van kérni Őt, hogy vesse be nehéz tüzérségét, és döntse le velünk született romlottságunk erősségeit, hódítson meg minket újra, uralkodjon bennünk a kegyelem tiszta erejével, amíg egész lényünknek minden részében és szögletében csakis Krisztus szeretete és az Ő áldott Lelke uralkodik.

II.

*8.* Másodszor, a csillag: **A FÉNYESSÉG KÉPE**.

*9.* Amikor az emberek fényességről akarnak beszélni, a csillagokat emlegetik. Az igazak olyanok, mint a csillagok, és akik sokakat az igazságra visznek, ragyogni fognak, mint a csillagok, örökkön-örökké. Urunk Jézus **Krisztus maga fényesség**. A csillag csak szegényes példája az ő kibeszélhetetlen ragyogásának. Ó, engedjétek hadd hasson e gondolat mélyen szívetekre! Ő az ő Atyja dicsőségének fényessége – kimondhatatlan fényesség, mint az Istenség. Csupa fényesség Ő emberi természetében is, mert nem volt benne semmi ránc vagy folt. Mint Közbenjáró, a mennybe emeltetett, most élvezi szenvedéseinek jutalmát: valóban csupa fényesség.

Figyeljétek meg, hogy Urunk, mint csillag, különösen fényesen ragyog **a szentség dolgában**. Őbenne nem volt bűn. Nézzétek meg alaposan, újra meg újra vizsgáljátok át az Ő csillag-jellemét. Még ellenségeinek hiúz-szeme sem volt képes hibát találni benne. Ami pedig a hívő vizsgálók figyelmes szemeit illeti, újra és újra könnybe lábadt szemük, s aztán gyönyörtől ragyogott, amint a tökéletesség összes tulajdonságait látták egyesülni az ő imádandó jellemében, tökéletes személyében.

*10.* Mint csillag, csodálatosan ragyog **az ismeret fénye**sségével. Mózes, úgyszólván csak köd volt, de Krisztus a fény prófétája. „A törvény Mózes által adatott” – előképek és árnyak foglalata – „de a kegyelem és az igazság (valóság) Jézus Krisztus által jött” (Jn 1). Ha valaki Isten dolgaiban tanítást kíván venni, ismeretének fényét Betlehem Csillagától kell vegye. Mehettek, ahova akartok, a főiskolákba, a doktorokat hallgatni, a filozófusok előadásaira, de a lelki dolgokban nem nyertek semmi világosságot, amíg fel nem néztek Jézusra! De ha felnéztek rá, az Ő világossága által láttok világosságot. Mert transzcendens fényesség van benne! Ő Istennek bölcsessége, éppúgy, mit Istennek ereje. Ő az út, az igazság és az élet. Az isteni világosság központja Őbenne található!

*11.* Az Ő fénye, úgyszintén, **vigaszt adó f**ény. Ó, hányan felemelkedtek lelkük sötétjéből, és találtak békességet azáltal, hogy felnéztek Jákób ezen Csillagára, az Úr Jézus Krisztusra! Jól mondja az ének:

*„Ő fényes hajnalcsillagom,*

*Ő az én felkelő Napom!”*

*12.* Egy pillantás Krisztusra - és hitetlenséged éjféli sötétje eltűnik. Csak vesd tekinteted az öt sebre, és bűneid elfedeztetnek, hamisságod elvétetett. Boldog nap, boldog nap, melyen a lélek először szemléli a megfeszített Megváltót, és átadja magát Neki, reá bízza magát az örök üdvösség elnyerésére. Ragyogj, ragyogj te áldott Csillag – ragyogj be néhány sötét szívbe ezen az estén! Árassz szentséget, fényességet, Istennek ismeretét, igaz örömet és békességet a hívésben, a drága vérbe vetett hitben!

*13.* Előbb, amikor Krisztusról, mint Csillagról, „az uralom jelképéről” szóltam, azt mondtam, vessétek alá magatokat neki. Most, hogy úgy szólok róla, mint csillagról, a fényesség képéről, azt mondom: Nézzetek rá! Nézzetek Őt! Ez az evangéliumi parancs: „Énreám nézzetek, hogy üdvözüljetek, földnek minden határai!”. És helyesen énekeljük:

*„Ki a megfeszített Jézusra feltekint hittel,*

*Már az első pillantásra, azonnal üdvöt nyer.”*

*14.* Nyomorult bűnös, ne halogasd tovább! Nem arra kér az Úr, hogy valamit tégy, sem azt, hogy valamivé légy, sem, hogy valamit érezz. Csak egyszerűen arra szólít fel, hogy nézz ki magadból, arra, amit Krisztus tett, és élni fogsz!

*„Nézd, a kertben, leborultan,*

*Teremtőd fekszik a porban.*

*Nézd a véres keresztfán Őt,*

*Mint kiált, halála előtt:*

*„Elvégeztetett!”*

*Bűnös, nem elég ez neked?*

*15.* Tekints rá, hogy életet nyerj!

**III.**

*16.* Harmadszor, Urunk csillaghoz van hasonlítva, azért, hogy kifejezésre jusson a tény, hogy Ő az kitartó állhatatosság (Változatlanság) példaképe.

*17.* Tízezernyi változás történt már, mióta a világ fennáll, de a csillagok nem változtak. Ők ott maradtak helyükön. Egykor azt hittük, hogy elmozdultak. A tudatlan képzelődés azt mondta, hogy azok a csillagok mind a mi kis bolygónk körül forognak. De most már jobban tudjuk. Ők ott vannak, nappal és éjjel – folyton ugyanolyan állapotban – s azt mondhatjuk, nem változtak a világ kezdetétől fogva, és valószínűleg állni fognak, míg Isten, akárcsak egy ruhát, össze nem göngyölíti a teremtettséget, mert elkopott.

Gyönyörűséges arra gondolni, hogy ugyanazt a csillagot, amit a múlt este láttam, nézte egykor Ábrahám is, talán ugyanolyan gondolatokkal. S amikor mi elmegyünk, és más generációk következnek, azok, akik utánunk jönnek, ugyanarra a csillagra fognak feltekinteni. Így van ez az Úr Jézussal is. Ő ugyanaz, tegnap, ma és örökké. Amit a próféták és apostolok láttak Benne, mi is éppen úgy látjuk Benne, és ami Ő volt a számukra, az Ő a mi számunkra is, és az lesz a még meg nem született jövő nemzedékeknek is.

Közülünk százan nézhetik ugyanazt a csillagot, ugyanabban az időben, anélkül, hogy tudnának egymásról. Mégis, találkozási pontot képez számos szemnek. Egyesek közülünk messze kerülhetnek, akár Ausztráliába, vagy Kanadába, vagy az Egyesült Államokba, vagy épp most szelhetik át a széles óceánt, de mind láthatjuk a csillagokat! Igaz, a világ másik oldalán más csillagképeket látunk, de maguk a csillagok mindig ugyanazok.

Nos, bárhol legyünk is, nézzünk ugyanarra a Krisztusra! Egyik testvérünk itt nagyon tanult ember, de amint Krisztusra néz, ugyanazt a Krisztust látja, mint amaz írástudatlan asszony, ott a másik padban. És te, ágrólszakadt szegény, akinek talán egy garasa sincs a világon, te ugyanazt a Krisztust vetted, hogy bizalmad belé vesd, mint a leggazdagabb ember a földön. És ti, akik magatokat oly kicsiknek látjátok, s azt gondoljátok, senki sem tud rólatok, csak a ti Istenetek, ti is ugyanerre a csillagra néztek, és ugyanúgy ragyog rátok, mint arra a keresztyénre, aki kocsit vezet az Úr seregében. Jézus Krisztus ma is ugyanaz, és benne hívő egész népének ugyanaz, és minden helyen ugyanaz, mert változatlan marad, mindörökké! Méltán hasonlítható tehát azokhoz a fényes csillagokhoz, melyek úgy fénylenek ma is, mint hajdanán, és nem változnak.

**IV.**

*18.* Negyedszer, továbbvihetjük e párhuzamot Urunk és a csillag között – **A BEFOLYÁST ILLETŐEN**.

*19.* A régi asztrológusok erősen hittek a csillagok befolyásában, hogy azok hatással vannak az emberek elméjére. Anélkül, hogy igazat adnánk letűnt elméleteiknek, hangsúlyozzuk, hogy az Írásban találkozunk ilyen kifejezésekkel: „Összekötheted-é a Fiastyúk szálait [angolban: megkötheted-e édes befolyásait]; a Kaszáscsillag köteleit megoldhatod-é?” – Nyilván arra a tényre utal, hogy a Fiastyúk emelkedőben van a tavasz áldott hónapjaiban, amikor az szétáradó melegség és enyhe záporok előhozzák a rügyeket, a zöld füvet, majd a lombokat és májusi virágokat, annak az évszaknak minden kellemességével együtt. A Kaszáscsillag emelkedése viszont a telet jelzi, amikor a fagy kötelei lebénítják a természet életét. De akár létezik befolyás a csillagokban, vagy nem, e földi világra nézve, azt biztosan tudom, hogy nagy befolyás van Krisztus Jézusban. Ő minden szent befolyásnak a forrása az emberek fiai közt. Ahol ez a Csillag ragyogni kezd a bűnben meghalt emberek sírjain, azok élni kezdenek. Ahol e csillag sugara rávetődik a szegény bebörtönzött lelkekre, láncaik leesnek, a fogoly szabad lesz. Amikor e csillag fénye megérint egy megterhelt keresztyént, ez elkezd rügyezni és virágozni, és drága gyümölcsöket terem. Amikor e csillag eléri a visszaesőt, ez kezdi útjait helyrehozni, és elindul követni e fényt, akárcsak a keleti bölcsek, egészen addig, amíg meg nem találja ismét Megváltóját. E csillag hatással van születésünkre. Újjászületésünk e Csillag áldott sugarainak befolyása alatt történt. És a mi csillagképünkben hatással van a halálunkra, mert ennek fényében fogunk elaludni, abban a hitben, hogy fel fogunk ébredni majd az Úr Jézus képére. Ó, édes csillag, ragyogj, ragyogj nekem szüntelenül! Ne engedd, hogy eltévesszem sugaraidat, hadd járjak folyton annak befolyása alatt, míg el nem jutok az Igazság Napja teljes delének melegére, az örökkévalóságban.

**V**.

*20.* Ötödször, az Úr Jézus Krisztus joggal hasonlítható csillaghoz, **A VEZETÉST ILLETŐEN**.

*21.* Egyes csillagok rendkívül hasznosak a hajósoknak. Nem tudom elképzelni, másként miként lehetne hajózni a nagy vizeken, különösen, ha nem igazodnának a Sarkcsillaghoz. Jézus a mi Sarkcsillagunk. Hogy a szegény négerek miért áldották Istent ezért a csillagért a régi időkben, amikor a ragszolgaság átka még nem vétetett el, könnyű kitalálni. Akármelyik gyermek, csak egy percnyi tanítással, könnyen felismerheti éjjel ezt a csillagot a többi között. És amikor a néger egyszer megtanulta felismerni ezt a csillagot, mely a szabadság földje fölött ragyog, miként követte azt, bármilyen ingoványos, komor vidéken kellett is átmennie, vagy sötét völgyekben, bárhová vezette is! Hogy szelte át a folyókat, és mászta a hegyeket, folytonos örömmel szívében, hogy láthatja a sarkcsillagot! Nos, ilyen Jézus Krisztus a keresőknek. Ő szabadságra vezet. Békességre vezet.

Ó, úgy vágyom, hogy kövessétek Őt, ti, akik ezer ösvényt kipróbáltatok már, hogy békességet találjatok, ott, ahol sohasem találtok. Nincs olyan vasárnap, hogy ne próbálnék arról az egyszerű igazságról szólni, olykor enyhébb hangon, máskor mennydörögve, hogy Jézus Krisztus azért jött a világba, hogy megmentse a bűnösöket. Próbálom világossá tenni számotokra, hogy nem a ti imáitok, és könnyeitek, sem cselekedeteitek, vagy döntéseitek, vagy bármi egyéb, ami megment titeket – hanem minden segítségetek egy Valakiben van, aki hatalmas, hogy üdvözítsen, és nektek egyedül Őrá kell néznetek.

És mégis, ó, bűnösök, ti még mindig önmagatokra néztek! Emberi természetetek szemétdombján gereblyéztek, hogy rátaláljatok a drágagyöngyre, ami nincs ott! Romlott természetetek jégpáncélja alatt kutattok, hogy rátaláljatok a vigasz lángjára, ami nincs ott! Éppúgy kutathatnátok a pokolban a menny után, mintsem saját cselekedeteitekben és érdemeitekben találjatok valami bizakodási alapot. Hagyjátok abba! Semmit sem érnek, egy sem segít rajtatok! Vessetek el minden ilyen bizakodást, ami magatokra épül, mert –

*„Csakis Jézus, egyedül csak Jézus,*

*ki által a bűnös üdvre jut.”*

Fordítsd el azt a kormánykereket, és emeld fel azt a vitorlát, és változtass irányt! Ne kövesd többé azt a csaló világítótornyot amott, mely az önámítás szikláihoz csalogat téged! Hanem oda tarts, ahová az a Csillag vezet! Oda vezesd csónakod, és imádkozz az áldott Lélek kedvező szeléért, hogy vezessen el egyenesen a béke kikötőjébe!

**VI.**

*22*. Urunk bizonyára csillaghoz hasonló, MINT **CSODÁLATUNK TÁRGYA**. Egyike volt az első soroknak, melyeket közülünk legtöbben megtanultunk, s folyton mondogattuk:

*„Ragyogj, ragyogj, kicsiny csillag,*

*Olyan csoda az, ami vagy!”*

De pontosan ugyanez, amit Galileo mondhatott, s csak ezt mondhatja a valaha élt legnagyobb asztronómus is. Talán volt már alkalmad belenézni a távcsőbe, és figyelted a bolygókat, de mégsem jutottál mélyebb ismeretre felőlük – s akik folyton ezzel foglalkoznak, úgy gondolom, azt mondhatnák, hogy az eredmény inkább csodálat, mint tényleges tudás. Ma is így igaz:

*„Olyan csoda az, ami vagy!”*

Így, a mi számunkra, akik Krisztus Jézusban vagyunk, Ő kikutathatatlan (páratlan) Csillag! De testvéreim, csodálhatjuk Őt az ő kilétéért! Gyerekkorunkban úgy gondolhattuk, hogy a csillagok kicsiny lyukak az égen, melyeken keresztül az menny fénye átragyog, vagy, hogy kicsiny aranyló porszemek, melyeket Isten odaszórt. Most már nem így gondoljuk. Éppen így, amikor testiek voltunk, és nem ismertük Királyunkat, Jézust, úgy néztünk rá, mint bárki másra, de most, hogy elkezdtük Őt megismerni, felismertük, hogy Ő sokkal nagyobb, végtelenül nagyobb, mint amilyennek gondoltuk Őt. És amint növekszünk a kegyelemben, még dicsőségesebbnek találjuk Őt. Kicsiny csillag volt szemünkben először, de most nappá nőtt értékelésünkben, fényes nappá, melynek sugarai lelkünket felüdítik. Ó, amikor hozzá közel érünk, milyen lesz Ő nekünk?

Képzeld bele magad, hogy egy angyal szárnyaira vesz, hogy egy csillagot meglátogassatok. Miután felfoghatatlan messze juttok, hirtelen kinyitod szemed és azt mondod: „Milyen csodálatos! Nohát, ez az égi test, mely csak kicsiny csillag volt eddig számomra, olyan nagy már előttem, mint a nap teljes délben!” „Várj csak” – mondja az angyal - , „még nagyobbakat is látsz ezeknél”. És haladtok tovább, sebesen, s az égitest nagysága egyre fokozódik, mígnem száz Nap méretével egyenlő. És most azt mondod, „Nos, nem vagyunk-e már elég közel?” „Nem,”- mondja az angyal – „az az óriási bolygó még messze van, igen messze.” És amikor odaértek, olyan csodálatos világnak találod, hogy annak méreteit az aritmetika képtelen kifejezni. A képzelet sem tudja azt bejárni.

Nos, ilyen Jézus Krisztus! Azt mondtam, hogy Ő folyton növekszik népe ismeretében idelenn, de milyen lesz az, amikor meglátjuk Őt odaát, ahol a fátyol elvétetik, és szemtől-szembe szemléljük Őt?! Olykor vágyjuk megismerni, milyen az a Csillag, vágyjuk megismerni Őt, hogy megérthessük minden szentekkel egybe mi a magassága és mélysége, és megismerjük a Krisztus minden ismeretet meghaladó szeretetét. De addig kénytelenek vagyunk leülni, és énekelni –

*„Hogy milyen fenséges Isten szeretete,*

*Az nem tudja, csak az isteni elme.*

*Bárcsak ma egy kőszívet betöltene!”*

Megvalljuk, hogy:

*„A világosság megszentelt fiai*

*Kívánkoznak abba betekinteni,*

*De fel nem tudják fogni e nagy titkot,*

*Mily hosszú, mily széles, és milyen magos!”*

**VII.**

*24.* De hogy befejezzem: az igénkben használt metafora joggal hordozza e hetedik jelentést: Urunk csillaghoz van hasonlítva, mivelhogy **Ő A DICSŐSÉG HIRNÖKE.**

*25.* A fényes és hajnali csillag előre jelzi, hogy a nap útban van, hogy megörvendeztesse a földet az ő sugaraival. Valahová csak Jézus eljön, ott, mint nagy Próféta, nagy jóról tesz bizonyságot. Hadd jöjjön a szívbe, s mihelyt megjelenik, biztos lehetsz, hogy Ő az örök élet áldásával s az eljövendő boldogság örömével van jelen. Jöjjön csak Jézus egy családba, és miféle változásokat végez ott! Hadd hirdessék s prédikálják Őt erővel minden faluban vagy városban, és milyen jó dolgok előhírnöke lesz Ő ott! Az egész világnak örvendetes dolgokat hirdetett Krisztus eljövetele. Eljövetele tele volt áldásokkal az emberek fiai számára. Valóban, Krisztus testben való eljövetele, nem egyéb, mint az utolsó napokban megnyilvánuló dicsőség megjövendölése, amikor minden nemzet leborul előtte, és eljön a béke aranykorszaka, - nem azért, mert a civilizáció s technika előrehalad, nem azért, mert a nevelés korszerűsödik, vagy a világ jobbá válik – hanem azért, mert Krisztus eljött! Ez az első, minden csillag közt a legszebb, mely dicsőséges hajnalt hirdet.

*26* Valóban, és mivel Krisztus eljött, mennyország vár az emberek fiai közül azokra, akik hisznek benne! Ti, kik sokat fáradoztok az Ő munkájában, mivel Krisztus eljött, nyugalom vár a megfáradtakra. Ti, szomorúság leányai, mivel Krisztus eljött, meggyógyítja a gyengélkedőket! Ó, ti, kiket a rideg nyomor lesújtott! Lesz felemelkedés és szent gazdagság számotokra, mert a csillag felragyogott. Reméljetek! Sose csüggedjetek! Most, hogy Jézus eljött, nincs ok a kétségbeesésre!

*27.* Ajánlom, fontoljátok meg e gondolatokat, és komolyan kérdem még egyszer, ha még sosem néztetek Krisztusra, vessétek most bizodalmatokat Bele! Ha még soha nem vetettétek alá magatokat Jézusnak, szánjátok oda magatokat most neki. Ha még nem helyeztétek bizalmatok benne, bízzatok benne most! Nagyon egyszerű a dolog. Tanácsoljon és vezessen titeket a Szentlélek Isten, hogy megtagadjátok magatokat, és elismerjétek Őt. Szűnjetek meg saját gondolataitokra építeni, és bízzatok az Ő Igéjében! Ha ezt mindannyian megteszitek, erősen bizonyos, hogy Krisztus mindent megtett értetek. Ti az övé vagytok, és Ő a tiétek – ahol Ő van, ott lesz a ti részetek is – és olyanok lesztek, mint Őt, mert meg fogjátok Őt látni, úgy, amint van. Jelentős nap lesz a mai, melyre folyton emlékezni fogtok, ha most átadjátok magatokat Neki. Visszaemlékezem, amikor szívem engedett az Ő isteni kegyelmének – amikor nem tudtam tovább másfelé nézni, és Lelke késztetett, hogy Őrá nézzek. Ó, jöjjetek Hozzá! Nem tudom, milyen szavakat használjak, s milyen meggyőzést alkalmazzak. A ti legjobb érdeketekben, hogy boldogok lehessetek most. Az örökkévalóságért, hogy örökké boldogok legyetek odaát. A rettenet miatt, hogy megmeneküljetek a pokoltól. A kegyelemért, hogy bejuthassatok a mennybe, - nézzetek Jézusra! Meglehet, többé soha nem kaptok intést ennek megtételére. Meglehet, ez a buzdítás lesz az utolsó, s ha nem fogadjátok el, ezzel betelik a pohár, vétkességetek tetőfokra hág, amiért elvetitek Őt! Ó, ne vessétek meg a buzdítást! Szálljon fel most csendben a fohász lelketekből, „Isten, légy irgalmas nékem, bűnösnek.” Hadd tusakodjatok őszinte szívvel, erős imában!

*„A kegyes Királyhoz járulok:*

*a jogara nyújt bocsánatot.*

*Talán kinyújtja azt felém is,*

*és nekem életet biztosít.*

*Talán elveszek, ha most megyek,*

*elszántan mégis próbát teszek.*

*Ha távol állok, úgy is végem,*

*akkor örök halál a részem.*

*Ha irgalmat kérve elveszek,*

*miközben ott kegyet keresek,*

*az olyan lenne, - mily szép, s remek! -,*

*ahogy még bűnös sosem halt meg.*